กาสิโนลูบคมตลาดทุน
ทราบดีว่า “กาสิโน” นั้นเกิดขึ้นยาก หรือไม่มีทางเกิดขึ้นในประเทศไทย
18 มิ.ย. 2558

ธนะชัย ณ นคร
 
ทราบดีว่า “กาสิโน” นั้นเกิดขึ้นยาก หรือไม่มีทางเกิดขึ้นในประเทศไทย
ทว่าส่วนตัวก็ขอสนับสนุน
เช่นเดียวกับเรื่องของ “หวยออนไลน์” (แล้วทำ 2 ตัว 3 ตัว ด้วย) ที่ส่วนตัวก็สนับสนุนเช่นเดียวกัน เพราะเป็นการช่วยให้ธุรกิจที่ทำกันอยู่ใต้ดิน มาอยู่บนดิน มีกฎหมายพิเศษควบคุม
ผมถามว่า แล้วมันไม่ดีตรงไหน
ข้ออ้างที่มักจะกล่าวกันคือ เราเป็นเมืองพุทธ สังคมจะล่มจม ฯลฯ คำพูดเหล่านี้เป็นการมองแบบโลกสวยไปหน่อย และไม่ได้สะท้อนความจริงของประเทศไทย
ทุกวันนี้ หากเราจะซื้อหวยใต้ดิน หันซ้าย-หันขวา เดินไปเพียง 10-15 ก้าว เราก็จะพบกับคนเดินโพยแล้ว
หรือสามารถส่งออเดอร์ผ่านออนไลน์ได้ด้วย
แล้วกาสิโน หรือบ่อนการพนันล่ะ
หากเข้าไปอ่าน Comment ใน Social Media หรือ Facebook ของสำนักข่าวหลายแห่ง เกี่ยวกับเรื่องกาสิโน
ส่วนใหญ่เขาสนับสนุนกันนะ
มีน้อยมากที่จะเข้ามาโพสต์เป็นเชิงไม่เห็นด้วยกับโครงการนี้
ในกลุ่มประเทศอาเซียน น่าจะมีอยู่เกือบทุกประเทศสำหรับสลาก หรือหวยออนไลน์ รวมถึงกาสิโนไล่ตั้งแต่เมียนมาร์ กัมพูชา มาเลเซีย สิงคโปร์ ฟิลิปปินส์ และเวียดนาม
ส่วนประเทศอื่นๆ ที่เรานึกไม่ถึงว่าเขาก็มีกาสิโน เช่น สวิตเซอร์แลนด์
ส่วนมาเก๊านี่ เหลียวซ้าย แลขวา ก็เจอแต่กาสิโน
สวิตเซอร์แลนด์นั้นเป็นประเทศที่ พล.ต.อ.สมยศ พุ่มพันธุ์ม่วง  ผบ.ตร. ยกมาเป็นตัวอย่างถึงรูปแบบวิธีการบริหารจัดการ รวมถึงมีการต่อต้านจากกลุ่มโลกสวยต่างๆ
ผลสุดท้ายแล้ว เปิดมา 20 ปี ก็ไม่ได้มีอะไรเลวร้ายอย่างที่หวาดกลัวกัน
พล.ต.อ.สมยศ ประกาศว่า ขอเป็น ผบ.ตร.คนแรกที่สนับสนุนเรื่องกาสิโน หรือบ่อนเสรี ตามแนวทางที่ สปช.เสนอให้จัดตั้ง
ทว่า ก็ต้องมีระบบการบริหารจัดการที่ดี
จะว่าไปแล้วเรื่องหวยออนไลน์ หรือ 2 ตัว 3 ตัว และบ่อนการพนัน ก็ไม่ได้ต่างอะไรไปจากการขายลอตเตอรี่ในทุกวันนี้ เพราะมันก็คือการเสี่ยงโชคเหมือนกัน
ในทางกลับกัน ลอตเตอรี่ควบคุมได้ยากกว่าบ่อนการพนันเสียอีก
เด็กและเยาวชนก็สามารถซื้อได้
ผู้ปกครองอุ้มเด็กมา แล้วให้เด็กหยิบลอตเตอรี่แล้วคนรอบข้าง รวมถึงคนขายต่างก็ชื่นชม สนุกสนาน ถูกแน่ๆ…
รูปแบบนี้จัดว่าน่าเป็นห่วงกว่าซะอีก
ฉะนั้น เราต้องไม่เป็นสังคมที่ดัดจริต หน้าบาง หรือสตอเบอรี่ (ตอแหล) นะ
ประเทศไทยนั้น ยังขาดงบประมาณในการดำเนินการโครงสร้างพื้นฐานขนาดใหญ่ ยิ่งในภาวะเศรษฐกิจตกต่ำแบบนี้ การจัดเก็บภาษีหรือรายได้ต่างๆ จนขนห่านก็แทบจะไม่มีให้ถอน
มีการตั้งคำถามกันว่า เศรษฐกิจของไทยที่มีปัญหา ระหว่างวัฏจักรของเศรษฐกิจ หรือโครงสร้างของเศรษฐกิจกันแน่ที่เป็นตัวบั่นทอน
คำตอบคือ ทั้งสองอย่างครับ
ในด้านวัฏจักรนั้น เราคงไม่สามารถไปควบคุมได้
แต่โครงสร้างทางเศรษฐกิจเราสามารถควบคุมได้ และเป็นการ์ดป้องกันที่ดีสำหรับเศรษฐกิจในยุคปัจจุบัน
ด้านโครงสร้างนั้น เราจะต้องไม่ยึดติด หรือผูกขาดกับระบบความคิดเดิมๆ ที่เป็นอุปสรรคต่อการพัฒนาประเทศ และการหารายได้ในด้านต่างๆ
นั่นคือ รัฐบาลจะต้องหารายได้จากช่องทางอื่นๆ เข้ามาช่วย
มีคำถามว่า หากในช่วงเศรษฐกิจขาขึ้น รัฐบาลจะมีการจัดเก็บรายได้ที่ดี แต่หากเศรษฐกิจขาลงแบบนี้อีก (ในอนาคต) รัฐบาลจะนำเงินมาจากไหน ตั้งงบขาดดุลบ่อยๆ ก็ไม่ดี
หรือว่าจะไปเก็บภาษีอื่นๆ อย่างที่เสนอกันล่ะ เช่น “ภาษีที่ดินและสิ่งปลูกสร้าง”
รู้ไหมภาษีตัวนี้ ทำลายวิถีชีวิตของประชาชนระดับกลางและรากหญ้า มากกว่าแนวคิดเรื่องการตั้งกาสิโนเสียอีก
รัฐบาลจากรัฐประหารหากต้องการปฏิรูปการเมืองด้วย ก็ต้องยิ่งทำเรื่องกาสิโน เพราะนักการเมืองจำนวนมาก ใช้เงินจากธุรกิจใต้ดินมาใช้ในการหาเสียง และเล่นการเมือง
ทำเลยครับเรื่องกาสิโน
และไม่ต้องไปขอความเห็นจากประชาชน หรือใครก่อนหรอกไม่จำเป็น
อำนาจอยู่ในมือท่านอยู่แล้ว
 
 
 
 
 